’की नेईं? में तुसें गी सब किश समझाई देंङ-उसदे जवाबै च कोई खिंझ नेईं ही। हौले-हौले मिगी किश दसदे उसी जियां अपनी किश कीमत बझोआ करदी ही। अग्गें ओ घट्ट गै कुसै गी कुआलदी ही पर मेरे कन्ने स्हेलड़पुना होई जाने दे परैंत्त ओह् विध्यार्थियें दे उस किट्ठै च आई खड़ोंदी जित्थें में बी खड़ोती दी होआं ते फिरी डेनमार्क ते हिन्दोस्तान बारै गल्ल-बात चली पौंदी, जिस च हिस्सा लैन्दे ओ बी हुन संगचोंदी नेईं ही। कदें खाल्ली घैंटी च असें दौनें नबेकली जनेही थाह्रा जाई बौह्ना ते दिलै दी गल्ल लानी। घैंटिया खत्म होने पर उसने अक्सर मिगी स्टेशनै तगर पजाना ते गल्लां करदे-करदे साढ़ी बत्त झट्ट गै मुक्की जानी। इक दिन में उसी आखेआ जे मिगी म्यूजियम (अजैब-घर) दिक्खने दा शौक ऐ ते कुसै दिन कोपेनहेगन दा नैशनल म्यूज़ियम दिक्खन चलगे। त्रीए दिन गै ओ मिगी उत्थें लेई गेई। दसम्बर दा म्हीना हा। ठंडी ब्हाऊ दे फंडाके सूरजै दियें किरणें दा जिंदू गी पता गै नेईं हे लग्गन दिंदे। ओ बचैरियां सैह्मी-सैह्मी दियां गै धरती पर पैर टकांदियां सेही होंदियां हियां। इक बजे अस दमैं यूनिवर्सिटी थमां निकलियां। में गर्म सुत्थन ते कमीज लाई दी ही ते सिरै पर कश्मीरी शाल लेदा हा। स्मित ने अपने बैग चा चाही रंगा दा इक मफलर कड्ढेआ ते मेरे सिरा पर ब’न्नी दित्ता। ‘ए मफलर सिरा पर ब’न्नियै, उप्परा शाल लेई लै करो। इत्थें निरे शाल कन्ने सीतै थमां बचाs नेईं होना।’ उसदे प्यार-भरोचे शब्द सुनियै मिगी अपनी माऊ दा चेता आई गेआ ते मेरियां अक्खियां परसिज्जली आइयां।’